Document ID: 31986D0274

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 27ης Μαΐου 1986
για τις ζώνες οι οποίες αναφέρονται στο άρθρο 2 παράγραφος 3 του κανονισμού (ΕΟΚ) αριθ. 2616/80 περί αναλήψεως ειδικής κοινοτικής ενέργειας περιφερειακής ανάπτυξης για τη συμβολή στην εξάλειψη των εμποδίων στην ανάπτυξη νέων οικονομικών δραστηριοτήτων σε ορισμένες ζώνες που θίγονται από την αναδιάρθρωση της βιομηχανίας σιδήρου και χάλυβα
(Το κείμενο στην ιταλική γλώσσα είναι το μόνο αυθεντικό)
(86/274/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2616/80 του Συμβουλίου της 7ης Οκτωβρίου 1980 περί αναλήψεως ειδικής κοινοτικής ενέργειας περιφερειακής ανάπτυξης για τη συμβολή στην εξάλειψη των εμποδίων στην ανάπτυξη νέων οικονομικών δραστηριοτήτων σε ορισμένες ζώνες που θίγονται από την αναδιάρθρωση της βιομηχανίας σιδήρου και χάλυβα (1), όπως τροποποιήθηκε από τον κανονισμό (ΕΟΚ) αριθ. 216/84 (2), και ιδίως το άρθρο 2 παράγραφος 3,
Εκτιμώντας:
ότι η ειδική ενέργεια που θεσπίζεται με τον κανονισμό (ΕΟΚ) αριθ. 2616/80, εφαρμόζεται στο εξής στις ζώνες οι οποίες απαριθμούνται στο άρθρο 2 παράγραφος 2 του κανονισμού αυτού·
ότι το άρθρο 2 παράγραφος 3 του κανονισμού (ΕΟΚ) αριθ. 2610/80 προβλέπει ότι η ειδική ενέργεια αφορά επίσης τις ζώνες οι οποίες, καταρχήν, ανταποκρίνονται στα κριτήρια που αναφέρονται στο άρθρο 2 παράγραφος 1 στοιχεία α), β) και στ) του ίδιου κανονισμού, κάθε φορά που η Επιτροπή τοποθετείται έναντι των προγραμμάτων αναδιάρθρωσης της βιομηχανίας σιδήρου και χάλυβα, τα οποία διαβιβάζουν τα κράτη μέλη δυνάμει της απόφασης αριθ. 2320/81/ΕΚΑΧ της Επιτροπής της 7ης Αυγούστου 1981 περί θεσπίσεως κοινοτικών κανόνων για τις ενισχύσεις στη βιομηχανία σιδήρου και χάλυβα (3)·
ότι η Ιταλία έχει διαβιβάσει το δικό της πρόγραμμα αναδιάρθρωσης της βιομηχανίας σιδήρου και χάλυβα και ότι η Επιτροπή έχει τοποθετηθεί έναντι το προγράμματος αυτού·
ότι οι ζώνες που μπορεί να επωφεληθούν από την ειδική ενέργεια πρέπει να αποτελέσουν αντικείμενο αίτησης του ενδιαφερόμενου κράτους μέλους· ότι η Ιταλία υπέβαλε στην Επιτροπή σχετική αίτηση·
ότι οι επαρχίες της Νάπολης, Livorno, Taranto και Genova ικανοποιούν τα παραπάνω κριτήρια,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Οι ζώνες που αναφέρονται στο άρθρο 2 παράγραφος 3 του κανονισμού (ΕΟΚ) αριθ. 2616/80 είναι, στην περίπτωση της Ιταλίας, οι ακόλουθες:
οι επαρχίες της Νάπολης, Livorno, Taranto και Genova.
Άρθρο 2
Η παρούσα απόφαση απευθύνεται στην Ιταλική δημοκρατία.
Βρυξέλλες, 27 Μαΐου 1986.

Labels: 1
18